Definides les bases per al concurs d'idees del projecte d'interacció port-ciutat de la zona nord del port marítim de Sagunt
27 de juliol 2022

![](/media/wctfaqc3/c1_mini_m1_reunionapv_20220727_1658908370670.jpg?width=850&height=566.9886363636364)

Este dimecres al matí s'ha reunit el Comité Assessor del Port Marítim de Sagunt, del qual formen part tant l'Ajuntament de Sagunt com l'Autoritat Portuària de València (APV) i la Generalitat Valenciana i està presidit per l'alcalde de Sagunt, Darío Moreno. Durant la trobada, en la qual també ha participat el regidor delegat d'Urbanisme, Quico Fernández, s'han acordat les bases que definixen el concurs d'idees per al projecte d'interacció port-ciutat de la zona nord del port marítim de Sagunt amb la intenció que isca a licitació al setembre, segons s'ha indicat. En concret s'han establit i definit els usos i l'àmbit espacial que recollirà el Plec de Prescripcions Tècniques.

Es tracta d'una acció que forma part del conveni signat entre l'APV i l'Ajuntament de Sagunt en 2019. L'actuació millorarà la integració urbana de la zona nord obrint i integrant part d'este espai per a l'ús ciutadà i contribuint a la generació de riquesa i l'atracció de turisme.

El primer edil ha mostrat la seua satisfacció per la presentació per part de l'Autoritat Portuària de València del concurs d'idees que delinearà **«exactament quina serà la configuració definitiva d'este macroprojecte que permetrà guanyar una zona per a la ciutadania, no sols d'oci sinó també d'ús per a les múltiples necessitats»**.

**«Fa uns dies els partits polítics reclamàvem passos definitius en eixe projecte d'integració port-ciutat, i hui, en el Comité Assessor, ha sigut este el principal punt a debat»**, ha explicat Moreno.

L'edil d'Urbanisme, Quico Fernández, ha apuntat que en la reunió s'han analitzat diverses possibilitats per a l'accés al Moll Nord. **«És una de les nostres principals reivindicacions, i hem vist diferents alternatives que, en definitiva, han de estar presents en el concurs d'idees que s'ha de licitar al més prompte possible»**, ha assenyalat.

**«Hem aprofitat per a recordar a l'Autoritat Portuària el retard que porta en estos projectes. Entenem que el conveni estableix uns terminis i nosaltres el que estem demanant és que es complisquen. En qualsevol cas, anem avançant i procurarem que este ambiciós projecte d'integració es faça de la millor manera possible, i això suposarà una extraordinària millora per a la imatge de la ciutat»**, ha sostingut Fernández.

Per la seua banda, el director general de l'APV, Francesc Sánchez, ha indicat que s'ha treballat en l'esborrany per al concurs d'idees per a complir el full de ruta marcat conjuntament per a desenvolupar el projecte de la zona nord. **«En la reunió hem concretat l'àmbit i els usos d'este concurs d'idees, i l'objectiu és amb les observacions que ens faça l'Ajuntament, el mes de setembre llançar este concurs que serà la base per a continuar amb el desenvolupament del conveni per a aconseguir que el Moll Nord siga d'ús integració port-ciutat»**, ha puntualitzat.

Així, els usos vinculats a la interacció port-ciutat proposats en el Comité per a este projecte són activitats comercials com ara restauració, oci i similars, excloent grans superfícies comercials; la creació de parcs infantils, espais i elements per a la realització d'activitat física i esport, i un carril bici; pesca; la realització d'activitats i esdeveniments culturals, d'oci i esportius; o esdeveniments comercials itinerants.

El concurs també contemplarà l'ús nàutico-esportiu que siga compatible amb les característiques d'agitació del Moll Nord i la seguretat marítima del port, així com els usos portuaris comercials i complementaris, amb les corresponents mesures de segregació i seguretat, i actuarà sobre la zona més pròxima a la platja del Port de Sagunt, si bé es contempla el seu desenvolupament en diferents fases.

D'esta manera, entre els objectius del plec del concurs d'idees s'indica que haurà de posar en valor i dinamitzar les àrees definides en l'àmbit espacial del concurs i amb connexió amb la zona urbana, posant al servici de la ciutadania un espai amable i integrat a la ciutat. Així mateix, es proposaran solucions que permeten compatibilitzar l'ús i interacció port-ciutat i la compatibilitat en la Zona Nord del port amb activitats comercials portuàries, ús nàutico-esportiu o pesca professional.

Les propostes que es presenten al concurs d'idees també hauran d'establir la xarxa viària d'accés restringit per l'APV i la xarxa viària d'accés lliure, així com la connexió directa entre les zones comercials a l'est i l'oest de la Zona Nord del port d'accés restringit. A més a més, també contemplaran la connexió amb el futur passeig marítim de la part terrestre del pantalà.

**Nou passeig marítim que connectarà la platja amb el passeig marítim actual amb la part marítima del pantalà**

Cal indicar que actualment estan en licitació les obres del projecte per al nou passeig marítim en la zona nord del port marítim de Sagunt (zona terrestre del pantalà), amb un pressupost base de licitació de 5.735.310 euros, IVA inclòs, al qual s'han presentat cinc ofertes. Esta iniciativa, addicional als compromisos adquirits en el conveni subscrit per l'APV i l'Ajuntament de Sagunt, contempla la construcció d'un passeig marítim en la zona nord del port que, donant continuïtat al passeig marítim del municipi, permeta l'ús ciutadà d'esta zona i, en el futur, l'accés públic al pantalà de Sierra Menera.

En concret, este projecte es desenvolupa sobre els terrenys ocupats per la part terrestre del pantalà actual per a crear un nou espai urbà que connecte el final de l'actual Travessia del Mediterrani amb l'inici del tram marítim del pantalà.

El projecte de remodelació de la zona nord del port de Sagunt es desenvoluparà en dos fases: d'una banda, es treballarà en la zona terrestre, que connectarà amb el passeig de la zona nord, amb l'objectiu d'abordar l'execució el més ràpid possible; per un altre, la part marítima, que precisarà d'una tramitació ambiental simplificada a causa del tractament de residus que es generaran, en trobar-se estos en aigües no interiors.

El Comité Assessor del Port de Sagunt és un organisme integrat en la Comissió Delegada del Consell per a l'Impuls de la Integració Territorial amb l'objectiu d'afavorir eficaçment la resolució de les qüestions de la ciutat.

*   [](http://www.facebook.com/sharer.php?u=https://aytosagunto.es/va/actualitat/reunio-apv-plec-condicions-concurs-idees-integracio-port-ciutat-2022-07-27/ "Facebook")
*   [](http://twitter.com/share?url=https://aytosagunto.es/va/actualitat/reunio-apv-plec-condicions-concurs-idees-integracio-port-ciutat-2022-07-27/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/reunio-apv-plec-condicions-concurs-idees-integracio-port-ciutat-2022-07-27/ "Linked In")
*   [](mailto:?body=https://aytosagunto.es/va/actualitat/reunio-apv-plec-condicions-concurs-idees-integracio-port-ciutat-2022-07-27/)